ઉત્તર ગુજરાતમાં છેલ્લા કેટલાક દિવસોથી ક્યાંક છૂટાં છમકલાં સિવાય વરસાદની પધરામણી ના થતાં ખેડૂતો સહિત લોકો વરસાદની રાહ જોઈ રહ્યા છે. કેટલાક દિવસોથી ધુળ ઉડાવતા પવનો તેમજ બફારાથી લોકો ત્રાહિમામ પોકારી ઉઠ્યાં છે અને વરસાદ મન મુકીને વરસે તેવી પ્રાર્થના થઈ રહી છે ત્યારે સોમવારે બપોર બાદ હિંમતનગર પંથકમાં ધમાકેદાર વરસાદની એન્ટ્રી થઈ હતી અને બે કલાકમાં ૪૪ મિમિ જેટલો વરસાદ નોંધાયો હતો. અરવલ્લીના ધનસુરા અને બાયડ પંથકમાં પણ સોમવારે ધોધમાર વરસાદ વરસતાં ઠંડક પ્રસરી હતી. જ્યારે મહેસાણા શહેર તેમજ આસસાપના પંથકમાં સોમવારે સાંજે પાંચ વાગ્યે ભારે પવન ફૂંકાવા સાથે સાડા પાંચેક સિઝનના પ્રથમ વરસાદનાં પગરણ થયાં હતાં. અડધો કલાક પડેલા વરસાદના આંકડા ૧૨ મિમિ નોંધાયા હતા.